
SAOPŠTENJE ZA JAVNOST

O PREDMETIMA RATNIH ZLOČINA 

ZA PERIOD OD 01.01.2024. GODINE DO 31.03.2024. GODINE 


Kantonalni sud u Tuzli za 2024. godinu nije donio Plan rješavanja predmeta ratnih zločina, jer u ovom sudu nemamo u radu aktivnih ovih predmeta, u kojima bi se krivični postupak mogao odvijati. 

Kantonalni sud u Tuzli, prema evidenciji, ima dva predmeta ratnih zločina i to predmet broj 03 0 K 011847 16 K 2 i predmet broj 03 0 K 012459 14 Kps, koji nisu aktivni, jer je optuženo, odnosno osumnjičeno lice nedostupno.


U predmetu broj 03 0 K 011847 16 K 2 protiv optuženog B.M., zbog krivičnog djela – Ratni zločin protiv civilnog stanovništva iz člana 142. stav 1. preuzetog Krivičnog zakona SFRJ, optuženi se nalazi u bjekstvu i prema podacima ovog suda nalazi se na teritoriji Republike Hrvatske, radi čega je u ovom predmetu raspisana potjernica, jer oštećena u ovom predmetu nije se saglasila da se predmet radi krivičnog gonjenja ustupi pravosudnim organima Republike Hrvatske. Sve dok optuženi ne bude priveden po potjernici ovom sudu, ne postoji mogućnost bilo kakvog rada na ovom predmetu. U ovom predmetu sud je putem međunarodne pravne pomoći od Republike Hrvatske, gdje se optuženi nalazi, tražio podatke o prebivalištu optuženog, ali do danas ti podaci nisu dostavljeni ovom sudu. Ponovo je urgirano postupanje po zahtjevu za dostavljanje podataka putem Ministarstva pravde Bosne i Hercegovine dana 20.12.2023. godine. Dana 08. januara 2024. godine dostavljena je informaciju ovom sudu od Ministarstva pravde BiH, u kojoj se navodi da je zamolnica ovog suda proslijeđena Ministarstvu pravosuđa Republike Hrvatske, ali da još uvijek od Ministarstva Republike Hrvatske nije dostavljen odgovor na zamolnicu, te kada bude isti dostavljen proslijedit će ga ovom sudu.
U predmetu broj 03 0 K 012459 14 Kps, protiv osumnjičenog M.T., zbog krivičnog djela – Ratni zločin protiv čovječnosti iz člana 172. stav 1. tačka a) i h) Krivičnog zakona Bosne i Herecegovine, u vezi sa članom 29. istog Zakona, osumnjičeni je po potjernici lišen slobode i nalazi se pred pravosudnim organima Republike Srbije, koji će prema obavještenju koje je dostavljeno putem Ministarstva pravde Bosne i Hercegovine ovom sudu dana 10.05.2022. godine, do konačne odluke bilo o izručenju Bosni i Hercegovini ili o ustupanju krivičnog gonjenja Republici Srbiji, se nalaziti u pritvoru po rješenju Višeg suda u Beogradu, a koji pritvor je odredio sudija za prethodni postupak tog suda.  Do danas ovaj sud nije obavješten o daljem toku postupka, iako smo nekoliko puta urgirali postupanje putem Ministarstva pravde Bosne i Hercegovine pravosudnim organima Republike Srbije. Urgirali smo postupanje po zahtjevu ovog suda koji je dana 03.07.2023. godine dostavljen Ministarstvu pravde BiH. Ministarstvo pravde BiH je dana 18.09.2023. godine obavijestilo ovaj sud da je zahtjev Kantonalnog suda u Tuzli proslijeđen Ministarstvu pravde Republike Srbije na postupanje, te da očekuju njihovo izjašnjenje, o čemu će obavijestiti ovaj sud. Naredna urgencija dostavljena je dana 20.12.2023. godine Ministarsvu pravde BiH da provjere da li je okončan postupak pred Apelacionim sudom u Beogradu u odnosu na osumnjičenog. Ministarstvo pravde BiH dostavilo je ovom sudu akt dana 08.01.2024. godine kojim sud obavještavaju da su ponovo tražili informaciju od Ministarstva pravde Republike Srbije da li je postupak pred Apelacionim sudom u Beogradu okončan, te da će po dostavljanju tražene informacije o tome obavijestiti sud.
U oba predmeta, sudije koje su zadužene predmetima, redovno prate da li postoje procesno – pravne pretpostavke za uzimanje predmeta u rad, ali do sada se te pretpostavke nisu ispunile.  

